წორბისის ეკლესის ნანგრევი

წორბისის ეკლესის ნანგრევი — არქიტექტურული ძეგლი, საკულტო ნაგებობა თიღვის მუნიციპალიტეტის სოფელ წორბისის ჩრდილოეთით, 8 კმ-ზე, მდ. ფრონეს მარცხენა ნაპირზე. ეკლესია სამონასტრო კომპლექსის ნაწილია. აგებულია ადრე შუა საუკუნეებში.

1980 წელს, ტყეში გზის მშენებლობის დროს დაზიანდა ნამოსახლარი, სადაც აღმოჩნდა ქვის ფილა ორი ასომთავრული წარწერით. 1981 წელს ივ.ჯავახიშვილის სახ. ისტორიის, არქეოლოგიისა და ეთნოგრაფიის ინსტიტუტის არქეოლოგიური კვლევის ცენტრის ექსპედიციამ (ხელმძღ. ო. ტყეშელაშვილი) წორბისის მიდამოებში ჩაატარა დაზვერვითი ხასიათის სამუშაოები, რომლის მიზანს შეადგენდა გარკვეულიყო იმ ძეგლის ხასიათი, სადაც გამოვლინდა წარწერები. ბორცვზე განლაგებული ძეგლი აღმოჩნდა სამონასტრო კომპლექსის ნანგრევები. შვიდ შენობას ეკავა დაახლოებით 2000 კვმ ფართობი. გაითხარა რიყისა და თლილი ქვით კირხსნარზე ნაგები ერთი სათავსო (9,5 X 5,5 მ, კედლის სისქე 1 მ), რომელსაც ჰქონდა კრამიტის ორფერდა სახურავი. ნაგებობის სამხრეთ-აღმოსავლეთ კუთხეში აღმოჩნდა ქვის ფილებით გადახურული XI-XII საუკუნეების ორმოსამარხი (2,3 X 1,5 X 1,38 მ), რომელშიც ქრისტიანული წესით დაკრძალული იყო 4 მიცვალებული.

 ეკლესიის არქიტექტურული დახასიათება 
ეკლესია ნაგებია ნაცრისფერი თლილი ქვით. კონსტრუქციული ნაწილებისათვის გამოყენებულია აგური. დარბაზული ეკლესია გეგმით სწორკუთხაა. აღმოსავლეთით დასრულებულია სწორკუთხა ფორმის აბსიდით, რომლის ცენტრში გაჭრილია მაღალი, თაღოვანი სარკმელი; სარკმლის ძირში აგურით ნაშენი ტრაპეზის ქვა დევს. აბსიდის ჩრდილოეთით წყვილი ნიშია მოთავსებული. სამხრეთ-აღმოსავლეთით კუთხეში კრონშტეინია შემორჩენილი. აბსიდის სარკმლის მარჯვენა, ქვედა კუთხეში ბოლნური ჯვრის რელიეფური გამოსახულებაა. ეკლესიის გრძივი კედლები შემორჩენილია 2-3 მეტრის სიმაღლეზე. სამხრეთის კედელზე პილასტრის მცირე ფრაგმენტი იკითხება. ეკლესიაში მიწის დონე აწეულია. შესასვლელი არ შეინიშნება. ეკლესიის სამხრეთ-დასავლეთით, 10 მეტრის მოშორებით დევს დიდი ზომის მოჩუქურთმებული კაპიტელი. ტერიტორია სავსეა ჩამონაშალი ქვით.

 ლიტერატურა 
 შიდა ქართლი ზნაურის (ყორნისი) რაიონის არქიტექტურული მემკვიდრეობა.ტ.II.-თბ.,2004.-გვ.157-159. * წორბისის ეკლესიის ნანგრევი //მეგრელიძე ი. სიძველეები ლიახვის ხეობაში. დიდი ლიახვის ხეობა. წიგნი მეორე.-თბ., 2024.-გვ.310-314.


კატეგორია:თიღვის მუნიციპალიტეტის ტაძრები